2 vas wat polisieman glo k-woord toesnou | Netwerk24
2 vas wat polisieman glo k-woord toesnou
02 Januarie 2020 17:40
'n Egpaar wat glo 'n polisielid in Ventersdorp se voertuigsleutel gegryp en hom die k-woord toegesnou het, is Donderdag op borgtog van R300 elk vrygelaat.
Brig. Sabata Mokgwabone, polisiewoordvoerder in Noordwes, sê in 'n verklaring Norma Bauer Master (27) en haar man, Johan (41), word van aanranding en crimen injuria aangekla. 'n Volgende hofdatum vir hul verskyning in die landdroshof op die dorp moet nog bepaal word.
Die Master-egpaar is op Oujaarsdag in hegtenis geneem nadat hulle na bewering geweier het om hul beurt in 'n ry af te wag om geld te trek by 'n kitsbank by 'n vulstasie in Ventersdorp. "Lede van die gemeenskap het hulle daaroor vermaan, maar hulle wou nie luister nie. Die polisie is ontbied."
Mokgwabone sê die twee word daarvan beskuldig dat hulle die sleutel gegryp het van een van die polisievoertuie by 'n lid wat wou ingryp. "Hulle het hom glo die k-woord toegesnou."
Die Master-egpaar is daarna in hegtenis geneem. "Die polisievoertuig se sleutel is tydens die inhegtenisneming
glo by Norma gevind," het Mokgwabone gesê.
Lt.genl. Sello Kwena, polisiekommissaris in Noordwes, het gesê die twee se beweerde gedrag het die staat se gesag ondermyn en dat dit nie geduld sal word nie. Sy het die gebeure veroordeel.